วรายุทธ เย็นบำรุง

ชีวิตในวัยเด็ก

วรายุทธ เย็นบำรุง เกิดเมื่อวันที่ 13 มิถุนายน พ.ศ. 2527 ที่กรุงเทพมหานคร โดยเขาเป็นบุตรลำดับที่สาม ของ พล.อ.วิลาศ เย็นบำรุง และคุณละไมพร เย็นบำรุง อดีตเจ้าหน้าที่อาวุโสที่สถานทูตสหรัฐอเมริกาในประเทศไทย เขาเป็นญาติกับเชฟคริส เย็นบำรุง เชฟชื่อดังที่ชนะรางวัล และได้รับการยกย่องว่าเป็นเชฟใหม่ยอดเยี่ยมปี 2559 บนนิตยสารฟู้ด แอนด์ ไวน์ แมกกาซีน และเป็นผู้เขียนหนังสือทำอาหารไนท์ + มาร์เก็ต อีกด้วย 
วรายุทธ มีความสนใจเกี่ยวกับการบินตั้งแต่เด็ก เขาได้วาดผังเครื่องบิน และหุ่นยนต์บนผนังห้องนอน ของเขา ทั้งนี้ คุณพ่อเป็นผู้ที่มีความสำคัญและเป็นส่วนหนึ่งที่ทำให้เขาเกิดความหลงใหลในด้านการบินและอวกาศ โดยมักจะพาเขาไปชมการแสดงการบิน และพิพิธภัณฑ์ทหารอยู่เสมอ 
วรายุทธได้อ่านอัตชีวประวัติของนักธุรกิจอินเทอร์เน็ตอย่างเซอร์เกย์ บริน และนักธุรกิจผู้ทรงอิทธิพลอย่างวอร์เรน บัฟเฟตต์ ทำให้เขาได้เรียนรู้เกี่ยวกับการลงทุน และวิธีการเริ่มต้นบริษัท เขาเริ่มทำธุรกิจตั้งแต่วัยเด็ก โดยเริ่มจากการขายหนังสือ และวีดีโอเกมส์มือสองให้แก่เพื่อนของเขา

การศึกษา

วรายุทธ เย็นบำรุง เข้าศึกษาที่โรงเรียนสารวิทยา กรุงเทพมหานคร จนเมื่ออายุ 14 ปี เขาได้เดินทางไปศึกษาต่อในระดับชั้นมัธยมศึกษาที่เคมบริดจ์ ไฮสคูล ในขณะนั้นเขามีความสนใจและได้ศึกษาเพิ่มเติมในด้านดาราศาสตร์ ฟิสิกส์ และจลนศาสตร์ อีกด้วย นอกจากความสนใจด้านวิชาการแล้ว วรายุทธยังมีความสนใจเพิ่มเติมในด้านกีฬา และได้เป็นนักฟุตบอลทีมเคมบริดจ์ ไฮสคูลอีกด้วย ในช่วงที่เขาอาศัยอยู่ที่สหรัฐอเมริกานั้น เป็นช่วงที่การลงทุนด้านอวกาศของเอกชนเกิดขึ้นอย่างแพร่หลาย ด้วยเหตุนี้ เขาจึงเลือกเรียนสาขาวิศวกรรมการบินและอากาศยานในระดับชั้นอุดมศึกษา เขาจบปริญญาตรีในปี พ.ศ. 2551 จากมหาวิทยาลัยแคลิฟอร์เนีย ลอสแอนเจลิส และปริญญาโทสาขาวิศวกรรมเครื่องกลในปี พ.ศ. 2553 จากมหาวิทยาลัยเดียวกัน

ช่วงแรกของการทำงาน

ที่สหรัฐอเมริกา เขาเริ่มต้นทำงานพาร์ทไทม์ที่ Talesai ร้านอาหารไทยในลอสแอนเจลิส จากนั้นได้เป็นผู้ช่วยแล็บฟิสิกส์ที่ วิทยาลัย ซานตา โมนิก้า และฝึกงานที่หน่วยการโยธาสาธารณะของเขตปกครองลอสแอนเจลิส 
ขณะเรียนอยู่ที่มหาวิทยาลัยแคลิฟอร์เนีย ลอสแอนเจลิส เขาได้ฝึกงานในตำแหน่งวิศวกรระบบดาวเทียมในโครงการของนอร์ทธรอป กรัมแมน บริษัทด้านอวกาศและเทคโนโลยีการป้องกัน จนกระทั่งได้รับการเลื่อนตำแหน่งขึ้นเป็นหัวหน้าทีมโครงการระบบพาหนะไร้คนขับที่นอร์ทธอรป ก่อนที่จะลาออก และย้ายกลับมาอยู่ที่กรุงเทพมหานครในปี พ.ศ. 2557

บริษัทดาวเทียม และอวกาศ

ในปี 2560 วรายุทธ เย็นบำรุง ได้ก่อตั้งบริษัท มิว สเปซ แอนด์ แอดวานซ์ เทคโนโลยี จำกัด หรือ มิว สเปซ ด้วยเงินทุนส่วนตัว ทำการค้นคว้า และพัฒนาการให้บริการดาวเทียมในพื้นที่เขตเมืองและชนบท โดยเริ่มต้นจากพนักงานเพียงแค่ 6 คน จนกระทั่ง เพิ่มขึ้นเป็น 30 คน หลังจากที่ มิว สเปซ ได้เพิ่มเงินทุนอีก 3 ล้านดอลล่าร์สหรัฐ 
ในเดือนธันวาคม 2560 คณะกรรมการกิจการกระจายเสียง กิจการโทรทัศน์ และกิจการโทรคมนาคมแห่งชาติ อนุญาตให้ มิว สเปซ ได้รับใบอนุญาตสำหรับการให้บริการดาวเทียมในประเทศ เป็นระยะเวลา 15 ปี จนถึงปี พ.ศ. 2575  มิว สเปซ ใช้ดาวเทียมของบริษัทเอสอีเอส เพื่อให้บริการบรอดแบนด์เป็นการชั่วคราว ในระหว่างรอการส่งดาวเทียมของตนเอง ที่จะเกิดขึ้นในปี พ.ศ. 2563 โครงการดังกล่าวนี้มีมูลค่าถึง 150 ล้านดอลล่าร์สหรัฐ ทั้งนี้ ดาวเทียมของมิว สเปซ จะใช้สล็อตตำแหน่งวงโคจรที่ 50.5 องศาตะวันออก สำหรับการให้บริการที่คลอบคลุมพื้นที่ประเทศกัมพูชา, ลาว, มาเลเซีย, เมียนมา, เวียดนาม และไทย 
โครงการนี้ เริ่มต้นด้วยการมุ่งเน้นให้ใช้งานด้านการให้บริการบรอดแบนด์จากดาวเทียมในประเทศไทยก่อน และภายใต้การนำทีมของเขานั้น ทำให้ มิว สเปซ สามารถเริ่มดำเนินกิจการที่เกี่ยวข้องกับอวกาศ ในเดือนกรกฎาคม พ.ศ. 2561 มิว สเปซ เป็นบริษัทแรกในเอเชียที่ได้ส่งสัมภาระไปกับจรวดนิวเชพเพิร์ด ของ บลู ออริจิน โดยมีวัตถุประสงค์เพื่อศึกษาผลกระทบที่มีต่อวัสดุสิ่งของในสภาพไร้แรงโน้มถ่วง ทั้งนี้ มิว สเปซ ได้ส่งอุปกรณ์ซิลิโคนห้ามเลือดที่ใช้ในโรงพยาบาล ท่อนาโนคาร์บอน และอาหารแพ็คสูญญากาศ ในเดือนมกราคม พ.ศ. 2562 วรายุทธ เย็นบำรุงได้เผยถึงแผนที่ มิว สเปซ จะเข้าร่วมกับโครงการของนาซา และปฏิบัติการสำรวจอวกาศอื่นๆ อีกด้วย

การลงทุนในธุรกิจ

ในปี พ.ศ. 2562 วรายุทธมีแผนก่อตั้งทีมการลงทุนในธุรกิจ เพื่อระดมเงินทุนให้แก่สตาร์ทอัพ และบริษัทขนาดกลางที่ประกอบกิจการด้านปัญญาประดิษฐ์ วิทยาการหุ่นยนต์ งานวิจัยด้านอวกาศ และการสำรวจอวกาศเชิงลึก ซึ่งทีมดังกล่าวนี้ จะจัดตั้งขึ้นในประเทศสิงคโปร์และเริ่มต้นด้วยเงินทุน 100 ล้านดอลล่าร์สหรัฐ

ปฏิบัติการการกู้ภัยในถ้ำหลวง

วรายุทธ เย็นบำรุง ได้ส่งทีมวิศวกรของ มิว สเปซ ไปช่วยเหลือในภารกิจกู้ภัยนักฟุตบอลเยาวชน 12 คน และโค้ชที่ติดอยู่ในถ้ำหลวง ในปี พ.ศ. 2561 มิว สเปซ ได้ร่วมมือกับกูเกิ้ล และเทคโนโลยีการคำนวณสภาพอากาศ เพื่อให้นักกู้ภัยได้รับข้อมูลการพยากรณ์สภาพอากาศในบริเวณถ้ำ
อีลอน มัสก์ ผู้ก่อตั้งบริษัท บอริ่ง คอมพานี บริษัทสัญชาติสหรัฐอเมริกาที่ประกอบกิจการด้านการก่อสร้างอุโมงค์ ได้ร่วมสนทนากับวรายุทธ เย็นบำรุง ถึงแผนการกู้ภัยนี้ด้วย ใน ทวิตเตอร์ มักส์ให้คำแนะนำเบื้องต้นว่า ให้ใช้เรดาร์ทะลุชั้นดินเพื่อเจาะรูไปถึงบริเวณที่เด็กอยู่ และจากนั้นให้ติดตั้งท่ออากาศขนาดใหญ่ และเพียงพอให้เด็กสามารถใช้เป็นทางผ่านชั่วคราวได้ ต่อมา มัสก์ใช้แนวความคิดในการสร้างเรือดำน้ำกู้ภัยขนาดสำหรับเด็ก ทั้งนี้เขาได้เดินทางมาประเทศไทยเพื่อสำรวจพื้นที่ด้วยเครื่องบินส่วนตัว แต่อย่างไรก็ตาม หน่วยงานของไทยไม่ได้ใช้งานเรือดำน้ำดังกล่าว แต่ตัดสินใจที่จะส่งนักประดาน้ำเข้าไป และช่วยเหลือเด็กและโค้ชที่ติดอยู่ในถ้ำออกมาได้สำเร็จ